Lewenslank ná verdagte polisieman doodskietArgieffoto (Foto: SAPD/Facebook) Phumowakhe Ndwandwe (24) is Maandag in die Mtubatuba-hooggeregshof in die noorde van KwaZulu-Natal lewenslange tronkstraf opgelê vir die moord op speurdersersant Sakhile Nsibande wat aan diens doodgeskiet is. Polisiebeamptes van KwaMbonambi het op 14 November 2019 ŉ klopjag uitgevoer by Cinci-reservaat – op soek na Ndwandwe. Hy was gesoek op aanklag van huisroof en verkragting. “Ndwandwe se huis is geïdentifiseer en die polisie het dit omsingel,” sê kapt. Simphiwe Mhlongo, woordvoerder van die direktoraat vir prioriteitsmisdaadondersoeke (die Valke). “Toe Ndwandwe die beamptes opmerk, het hy skote deur die venster gevuur en gevlug. Daar is daarna bevind dat sers. Nsibande getref is. Hy is inderhaas na ŉ hospitaal geneem, maar is met sy aankoms dood verklaar.” ŉ Saak van moord is ondersoek en die dossier is aan die Valke se eenheid in Richardsbaai oorhandig. Ndwandwe is die volgende dag, op 15 November 2019, deur die Empangeni-eenheid vir openbare orde, misdaadintelligensie, KwaMbonambi-speurders en Richardsbaai-Valke in hegtenis geneem. Hy het ŉ ongelisensieerde vuurwapen in sy besit gehad. “Sy borgtog is suksesvol teengestaan en hy was in aanhouding tot en met sy skuldigbevinding verlede jaar Desember.” Hy is lewenslank opgelê vir moord, 15 jaar tronkstraf vir huisroof, 15 jaar vir verkragting en 15 jaar vir die besit van ŉ ongelisensieerde vuurwapen. Die vonnisse word gelyklopend uitgedien.